Plaas jou sente op die regte plek en spaar só op belasting - Jou Geld | Solidariteit WêreldJou Geld | Solidariteit Wêreld
Tuis › Artikels › Plaas jou sente op die regte plek en spaar só op belasting
Plaas jou sente op die regte plek en spaar só op belasting
Donderdag | 21 Oktober | 2021
Skenkings wat individue aan sekere openbare weldaadsorganisasies (OWO's) of niewinsgewende organisasies (NWO's) maak, kan daartoe lei dat die individu se belastingaanspreeklikheid verminder met die indiening van sy of haar jaarlikse belastingopgawe.
Internasionaal word daar aan NWO's 'n mate van voorkeurbehandeling ten opsigte van belasting verleen, insluitend skenkeraansporings, hoewel die geskiktheid, kriteria en beskikbare voordele van land tot land wissel. In Suid-Afrika was godsdienstige, liefdadigheids- en opvoedkundige instellings van openbare aard voorheen vrygestel van inkomste- en verwante belasting. Weens die gebrek aan omvattende regspraak en statutêre definisies ten opsigte van hierdie tipe instellings was daar dikwels 'n probleem met die interpretasie van organisasies wat vir vrystelling aansoek gedoen het, en organisasies waarvan die aktiwiteite nie binne die letter van die wet geval het nie, kon dikwels nie by die Suid-Afrikaanse Inkomstediens (SAID) goedkeuring vir hierdie tipe vrystelling kry nie.
Na aanleiding van aanbevelings deur die Kat-kommissie het die minister in sy begrotingsrede van die jaar 2000 aangekondig dat daar 'n groter verbintenis is om wetgewing te wysig om dit vir NWO's moontlik te maak om van inkomstebelasting vrygestel te word. Die doel van die nuwe wetgewing was om sekere soorte entiteite saam te voeg en eenvormig te behandel en groter sekerheid vir belastingbetalers te bied. Die Wysigingswet op Belastingwette (Nr. 30 van 2000) wat op 15 Julie 2001 in werking getree het, het twee nuwe konsepte omskryf, naamlik 'n openbare weldaadsorganisasie (OWO) en 'n openbare weldaadsaktiwiteit.
Soos deur die wet vereis, het die minister 'n lys van openbare weldaadsaktiwiteite goedgekeur wat hy van tyd tot tyd kan uitbrei deur 'n kennisgewing in die Staatskoerant te publiseer. Die nuwe omskrywings is meer gedetailleerd en meer omvattend as wat voorheen die geval was, wat konsekwentheid en groter sekerheid tot gevolg het. Spesifieke sanksies is ingestel om situasies te hanteer waar 'n OWO sy vrygestelde status misbruik of nie voldoen aan die bepalings van die Inkomstebelastingwet nie.
Vrystelling van inkomstebelasting
NWO's wat tot voordeel van die algemene publiek gestig is, kan vir sekere belastingvoordele in aanmerking kom. Dit is egter slegs beskikbaar vir organisasies of maatskappye wat ingevolge artikel 21 van die Maatskappywet (Nr. 61 van 1973) geregistreer is of aan die NWO-bepalings van die Inkomstebelastingwet voldoen. So 'n organisasie of maatskappy kwalifiseer nie outomaties vir belastingvoordele nie, maar moet daarvoor aansoek doen, en die organisasie of maatskappy moet ook voortdurend, regdeur sy bestaan, aan die wetgewing voldoen.
Sekere ontvangste en toevallings van OWO's is ingevolge artikel 10 (1)(cN) van die Inkomstebelastingwet vrygestel van inkomstebelasting. Ingevolge die bepalings van artikel 30 moet die kommissaris van die SAID 'n OWO goedkeur indien dit aan die vereistes en voorwaardes voldoen soos uiteengesit in die wet. Goedgekeurde OWO's het die verantwoordelikheid om fondse wat hulle van donateurs verkry, insluitend die algemene publiek en direk of indirek die staat, op openbare wyse en in openbare belang te bestee. Dit is dus belangrik om te verseker dat vrygestelde organisasies hul fondse verantwoordelik en uitsluitlik vir hul gestelde doelwitte gebruik, sonder enige persoonlike gewin deur enige persoon, insluitend die stigters en vertrouenspersone van die betrokke organisasie.
Om deur die kommissaris van SAID as openbare weldaadsorganisasie (OWO) goedgekeur te word, moet 'n organisasie of maatskappy as een van die volgende in Suid-Afrika gestig of ingelyf wees:
'n niewinsgewende maatskappy wat ingevolge artikel 21 van die Maatskappywet van 1973 gestig of ingelyf is en wat 'n memorandum van inlywing as stigtingsdokument het;
'n trust wat by die Meester van die Hooggeregshof geregistreer is en wat 'n trustakte as stigtingsdokument het;
'n vrywillige vereniging van persone wat 'n aanvaarde grondwet as stigtingsdokument het; of
'n tak van 'n buitelandse liefdadigheidsorganisasie wat in die land van oorsprong vrygestel is van inkomstebelasting.
Doel van die organisasie
Die enigste of hoofdoel van die OWO moet wees om een ​​of meer van die openbare weldaadsaktiwiteite voort te sit.
Die organisasie kan self die openbare weldaadsaktiwiteit uitvoer, of dit kan fondse verskaf om ander goedgekeurde OWO's in staat te stel om dit voort te sit.
Hoe moet die openbare weldaadsaktiwiteite uitgevoer word?
Die openbare weldaadsaktiwiteite moet op 'n niewinsgewende wyse en met 'n altruïstiese of filantropiese bedoeling plaasvind. Die uitvoering van 'n openbare weldaadsaktiwiteit as deel van 'n winsgewende onderneming sal nie in aanmerking kom vir belastingvoordele nie, maar die uitvoering van 'n winsgewende onderneming as deel van 'n openbare weldaadsaktiwiteit kan kwalifiseer, mits dit aan sekere kriteria voldoen.
Geen eiebelang nie
Geen aktiwiteit mag die ekonomiese eiebelang van 'n medewerker of werknemer direk of indirek bevorder nie. Dit sluit nie die betaling van redelike vergoeding aan werknemers of ampsdraers in nie.
Waar moet dit plaasvind?
Openbare weldaadsaktiwiteite moet in Suid-Afrika uitgevoer word. Minstens 85% van die aktiwiteite van 'n openbare weldaadsorganisasie moet ten bate van persone in SA wees. In spesiale omstandighede kan die minister hierdie perk verslap en toelaat dat meer as 25% van die aktiwiteite buite die land plaasvind sonder om die belastingvrygestelde status van die openbare weldaadsorganisasie in gevaar te stel.
Skenkings ontvang van organisasies of persone wat nie in Suid-Afrika woonagtig is nie, kan bestee word ten bate van persone buite die land sonder dat dit aan hierdie beperkings onderhewig is.
Die openbare weldaadsaktiwiteite wat die minister tot dusver bepaal het, word in Deel 1 van Bylae 9 van die Inkomstebelastingwet gelys. Die minister mag egter van tyd tot tyd bykomende aktiwiteite bepaal by wyse van 'n kennisgewing in die Staatskoerant, mits sodanige aktiwiteite weldaadsaktiwiteite beskou word, met inagneming van die behoeftes, belange en welsyn van die algemene publiek. Bykomende openbare weldaadsaktiwiteite wat deur die minister bepaal word, moet deur die Parlement goedgekeur word en binne 12 maande in Bylae 9 opgeneem word.
Openbare weldaadsaktiwiteite word soos volg ingedeel:
Welsyn en humanitêr
Grond en behuising
Onderwys en ontwikkeling
Godsdiens, geloof of filosofie
Bewaring, omgewing en dierewelsyn
Navorsing en verbruikersregte
Die verskaffing van fondse, bates en ander hulpbronne aan goedgekeurde organisasies wat openbare weldaadsaktiwiteite bedryf
Hoe kan ek minder geld aan belasting betaal?
Dit gebeur dikwels dat kerke en skole as OWO's geregistreer is. Individue kan fondse aan hierdie instellings skenk, maar die moontlike vermindering van belastingaanspreeklikheid hang af van die skenking aan 'n SARS-goedgekeurde artikel 18A-organisasie. Dit is dus belangrik om seker te maak dat die organisasie aan wie jy geld wil skenk, wel in staat is om 'n artikel 18A-sertifikaat vir belastingdoeleindes te mag uitreik omdat nie alle NWO's toegelaat word om hierdie sertifikaat uit te reik nie.
Solidariteit Helpende Hand, 'n organisasie wat op maatskaplike hulpverlening fokus, is 'n voorbeeld van 'n openbare weldaadsorganisasie wat gemagtig is om so 'n artikel 18A-sertifikaat uit te reik ten opsigte van fondse wat aan hulle geskenk word. Hierdie sertifikaat is belangrik, aangesien dit tesame met die individu se jaarlikse belastingopgawe by die SAID ingedien moet word.
Die volgende is 'n voorbeeld van die bedrag waarmee die belastingaanspreeklikheid van 'n individu verminder kan word indien hy of sy geld aan 'n goedgekeurde OWO sou skenk.
Voorbeeld A – geen skenking gemaak nie:
Belasbare/bruto inkomste – R400 000
Bruto belasting-implikasie – R89 814
Voorbeeld B – skenking gemaak
Belasbare inkomste – R400 000
Skenking – R30 000 (skenking mag nie meer as 10% van die belasbare inkomste beloop nie)
Nuwe belasbare inkomste – R370 000
Belastingaanspreeklikheid – R80 514
Bogenoemde voorbeeld hou dus 'n dubbele voordeel in vir die individu:
Die persoon het R30 000 aan 'n openbare weldaadsorganisasie geskenk.
Hy of sy het hul belastingaanspreeklikheid met R9 300 verminder. Dit word aan die individu uitbetaal as 'n terugbetaling deur die SAID by die indiening van die individu se belastingopgawe, op voorwaarde dat die individu 'n artikel 18A-sertifikaat kan lewer (let daarop dat die bedrag van die terugbetaling afhang van die totale en unieke belastingsituasie van elke persoon, maar die belastingbetaler sal altyd die vermindering van belastingaanspreeklikheid verkry).
Om 'n skenking aan 'n niewinsgewende organisasie te maak, is nie net 'n goeie gebaar teenoor jou gemeenskap nie; dit hou ook voordele vir jou in omdat jy minder belasting aan die SAID oorhandig. Uiteraard betaal jy ook minder van jou swaarverdiende geld aan die ANC-regering oor en is jy besig om protes aan te teken teen die korrupsie en plundery wat 'n algemene verskynsel in SA geword het.
Wanneer jy geld aan 'n niewinsgewende organisasie skenk, kan jy ook sien waar jou geld bestee word en hoe dit die toekoms van talle mense verander en beïnvloed.
Indien jy 'n NWO bestuur en wil uitvind hoe jy jou organisasie as 'n openbare weldaadsorganisasie kan registreer wat in staat is om artikel 18A-sertifikate uit te reik, besoek gerus die volgende skakel waar die SAID dit stap vir stap verduidelik: https://www.sars.gov.za/businesses-and-employers/tax-exempt-organisations/how-do-i-apply-for-income-tax-exemption-as-a-pbo/
Teken vandag nog protes aan teen die regering se lang vingers – steun Solidariteit se belastingprotes deur jou naam op die lys by te voeg – https://solidariteit.co.za/belastingprotes/